**Ekonomski fakultet u Zagrebu** je fakultet u Zagrebu, čini dio Sveučilišta u Zagrebu.

Povijest
--------

Pogled na vrt i glavni ulaz.
Začetkom današnjeg Ekonomskog fakulteta smatra se *Visoka škola za trgovinu i promet u Zagrebu*, koja je s radom počela 1920. godine. Svrha je osnivanja Visoke škole za trgovinu i promet bila pružanje temeljite teorijske naobrazbe u područjima bankarstva, domaće i međunarodne trgovine, prometa, konzularne službe, osiguranja. Također, ovdje su se obučavali kandidati za nastavnike u višim trgovačkim školama, odnosno trgovačkim akademijama, a nastava je trajala 6 semestara. 

Godine 1925. na inicijativu tadašnjega ministra prosvjete Stjepana Radića, ova ustanova postaje *Ekonomsko-komercijalna visoka škola*. Nakon Drugoga svjetskog rata, Uredbom Vlade NR Hrvatske od 4. travnja 1947. iz te škole godine nastaje *Ekonomski fakultet*. U Zagrebu je 1956. godine osnovana i *Visoka privredna škola* s dvogodišnjim studijem i nastavnim planom prilagođenim odraslim polaznicima s iskustvom u gospodarstvenoj praksi. 

Godine 1968. Ekonomski fakultet i Visoka privredna škola ujedinjuju se u *Fakultet ekonomskih nauka*. Nakon 14 godina, 1982. integriraju se Fakultet ekonomskih nauka i Fakultet za vanjsku trgovinu u *Ekonomski fakultet — Zagreb*.

Prostorni položaj
-----------------

Ekonomski fakultet u Zagrebu još od svojih početaka nalazi se na adresi Kennedyjev trg 6. Osim toga, fakultet djeluje i u udaljenim centrima u Varaždinu, Koprivnici i Bjelovaru, a godine 2011. otvoreno je i nekoliko novih predavačkih dvorana u Zagrebu na lokaciji Borongajskog kampusa. Lokacija na Kennedyjevu trgu vrlo je dobro prometno povezana s ostatkom grada. U neposrednoj blizini nalazi se tramvajska postaja Svetice, koja linijama 1 i 17 povezuje fakultet s Trgom bana Josipa Jelačića te linijom 9 s Glavnim željezničkim kolodvorom. Obje lokacija udaljene su 15-ak minuta vožnje.

Tehničke značajke objekta
-------------------------

Aula Ekonomskog fakulteta.
Glavni objekt u kojem fakultet djeluje građen je u nekoliko navrata, a posljednji put proširen je 1987. godine. Ukupna korisna površina objekta iznosi oko 30.000 četvornih metara. Osim objekta, u neposrednoj okolini nalaze se i zelena površina/vrt te otvoreno i zatvoreno parkiralište. Objekat obiluje raznim sadržajima – ima 42 predavačke dvorane (glavna, Kongresna dvorana, ima kapacitet 600 sjedećih mjesta), 2 studentske menze, caffe bar, restoran za profesore i osoblje, športsku dvoranu s montažnim tribinama za 1200 gledatelja, kuglanu, teretanu, učionicu, računalnu učionicu, knjižničko-dokumentacijski centar, skriptarnicu, kiosk, 160 kabineta za nastavno osoblje te sedam apartmana koji služe za smještaj službenih gostiju.

Obrazovna i istraživačka djelatnost
-----------------------------------

Ekonomski fakultet u Zagrebu u svom obrazovnom sklopu ima 17 katedri, koje su (abecednim redom):
*Demografija*, *Ekonomska teorija*, *Ekonomika poduzeća*, *Informatika*, *Financije*, *Makroekonomija i gospodarski razvoj*, *Marketing*, *Matematika*, *Međunarodna ekonomija*, *Organizacija i menadžment*, *Pravo*, *Računovodstvo*, *Statistika*, *Trgovina*, *Turizam*, *Poslovni strani jezici* te *Tjelesna i zdravstvena kultura*.

Od obrazovnih studija postoje: 

* preddiplomski stručni studiji
* preddiplomski sveučilišni studiji
* diplomski studiji
* poslijediplomski studiji (doktorski studiji)

Studiranje je osim na hrvatskom omogućeno i na engleskom jeziku.

Osim obrazovne, Ekonomski fakultet u Zagrebu obnaša i istraživačku djelatnost. Profesori i stručno osoblje uključeni su u rad na brojinim studijama i projektima, od kojih je dio od iznimne važnosti jer ih naručuju državna ministarstva.

Međunarodna suradnja
--------------------

Međunarodna suradnja s drugim sveučilištima vrlo je razvijena. Tako fakultet ima bilateralne sporazume i institucionalna partnerstva s visokoobrazovnim ustanovama diljem Europe, koje nalaze se u sljedećim gradovima (abecednim redom): Beč, Budimpešta, Kaunas, Lisabon, München, Nottingham, Skoplje, te Ulm. Osim navdenoga, fakultet je članom još brojnih međunarodnih projekata te potpisnikom brojnih kratkoročnih sporazma o suradnji s mnogim drugim europskim obrazovnim ustanovama.

Zanimljivosti o djelatnosti fakulteta
-------------------------------------

### Časopisi

Na fakultetu izlazi šest časopisa: 

* Acta turistica
* Poslovna izvrsnost
* Tržište
* Zbornik Ekonomskog fakulteta u Zagrebu
* ZIREB
* Manager (studentski list).

### Poznati studenti

Ekonomski fakultet dao je brojne poznate stručnjake koji su ostvarili zapaženu karijeru u ekonomiji i gospodarstvu te manjim dijelom u politici. Neka od najpoznatijih imena su:

* Mate Babić
* Savka Dabčević-Kučar
* Branko Horvat
* Ljubo Jurčić
* Pero Jurković
* Slaven Letica
* Filip Lukas
* Mijo Mirković
* Đuro Njavro
* Željko Rohatinski
* Ivica Todorić
* Vladimir Veselica
* Boris Vujčić

Afera Indeks 3
--------------

Afera naziva *Indeks 3* označava medijsku aferu te suđenje za prodaju ispita od strane profesora na Ekonomskom fakultetu u Zagrebu. Afera je izbila 2008. godine, kada je iznenada privedeno nekoliko profesora, koji su kasnije kirminalistički obrađeni. Spomenuti događaj snažno je popraćen u javnosti, te je fakultetu nanio veliku štetu.

Galerija slika
--------------

* Knjižnica i učionica.Knjižnica i učionica.
* Parkiralište na sjevernoj strani zgrade.Parkiralište na sjevernoj strani zgrade.
* Pogled s vrha zgrade na Zvonimirovu ulicu. U pozadini se nejasno vide Zagrepčanka i Cibonin toranj.Pogled s vrha zgrade na Zvonimirovu ulicu. U pozadini se nejasno vide Zagrepčanka i Cibonin toranj.
* Ulaz Centra za poslijediplomske studije.Ulaz Centra za poslijediplomske studije.

Unutarnje poveznice
-------------------

* Sveučilište u Zagrebu
* Ekonomski fakultet u Splitu
* Ekonomski fakultet u Rijeci
* Ekonomski fakultet u Osijeku

Izvori
------

1. ↑  Uredba o Ekonomskom fakultetu Sveučilišta u Zagrebu od 4. travnja 1947. (Narodne novine, broj 32. 1947.), član 1. — glasi: »Ekonomsko-komercijalna visoka škola u Zagrebu postaje Ekonomski fakultet Sveučilišta u Zagrebu«.
2. ↑  Članak o suđenju za aferu *Indeks 3*.

Vanjske poveznice
-----------------

* Službene web-stranice Ekonomskoga fakulteta u Zagrebu

Koordinate: 45°48′57″N 16°00′40″E﻿ / ﻿45.8159392134723°N 16.011226773262°E﻿ / 45.8159392134723; 16.011226773262

| * p
* r
* u
Sveučilište u Zagrebu |
| --- |
| Fakulteti | 

|  |  |
| --- | --- |
| Prirodne znanosti | Prirodoslovno-matematički fakultet u Zagrebu |
| Tehničke znanosti | Arhitektonski fakultet (AF) • Fakultet elektrotehnike i računarstva (FER) • Fakultet kemijskog inženjerstva i tehnologije (FKIT) • Fakultet prometnih znanosti (FPZ) • Fakultet strojarstva i brodogradnje (FSB) • Geodetski fakultet (GEOF) • Geotehnički fakultet (GFV) • Građevinski fakultet (GRAD) • Grafički fakultet (GRF) • Metalurški fakultet (SIMET) • Rudarsko-geološko-naftni fakultet (RGN) • Tekstilno–tehnološki fakultet (TTF) |
| Biomedicinske znanosti | Farmaceutsko-biokemijski fakultet (FBF) • Medicinski fakultet (MEF) • Stomatološki fakultet (SFZG) • Veterinarski fakultet (VEF) |
| Biotehničke znanosti | Agronomski fakultet (AGR) • Prehrambeno-biotehnološki fakultet (PBF) • Šumarski fakultet (ŠUMFAK) |
| Društvene znanosti | Edukacijsko-rehabilitacijski fakultet (ERF) • Ekonomski fakultet (EFZG) • Fakultet organizacije i informatike (FOI) • Fakultet političkih znanosti (FPZG)Kineziološki fakultet (KIF) • Pravni fakultet (PF) • Učiteljski fakultet (UF) |
| Humanističke znanosti | Filozofski fakultet (FFZG) • Katolički bogoslovni fakultet (KBF) |

 |
| Akademije | Akademija dramske umjetnosti (ADU) • Akademija likovnih umjetnosti (ALU) • Muzička akademija (MUZA) |
| Sveučilišni centri i odjeli | Hrvatski studiji (HS) |
| Nacionalna i sveučilišna knjižnica • Konfucijev institut • Botanički vrt • Središnji računski centar • Botanički vrt ljekovitoga biljaStudentski centri (Zagreb • Varaždin • Sisak) • SKUD "Ivan Goran Kovačić" • HAŠK Mladost
Zagreb • Varaždin • Sisak • Varaždin |